
Referat privind aprobarea 

delegării gestiunii serviciilor publice de  alimentare cu apă şi de canalizare în Municipiul Timişoara, prin atribuire directă operatorului regional S.C. AQUATIM S.A. Timişoara

Având în vedere:

Noile prevederi ale Legilor nr. 51/2006 şi 241/2006, introduse prin OUG nr. 13/2008, care constituie baza legală din legislaţia română pentru atribuirea directă a contractului de delegare a gestiunii, ca o excepţie de la procedurile concurenţiale, în cazurile expres prevăzute de aceste articole şi cu respectare condiţiilor impuse de acestea, ca o aplicare a regulilor „in-house”. Conform acestor noi prevederi legale, prin derogare de la procedurile concurenţiale, contractul de delegare a gestiunii poate fi atribuit direct operatorilor regionali (ROC) înfiinţaţi de unităţi administrativ-teritoriale care sunt membre ale unei ADI cu obiect de activitate servicii de utilităţi publice, cu respectarea cumulativă a următoarelor condiţii:

a) unităţile administrativ-teritoriale membre ale unei ADI cu obiect de activitate servicii de utilităţi publice, ca acţionari ai operatorului regional exercită prin intermediul ADI un control direct şi o influenţă dominantă asupra deciziilor strategice ale operatorului regional legate de serviciul furnizat/prestat (în acest caz serviciul de alimentare cu apă şi de canalizare), similar cu controlul exercitat asupra propriilor lor structuri în situaţia unei gestiuni directe;

b) operatorul regional, în calitate de delegat, desfăşoară exclusiv activităţi în sectorul furnizării de servicii comunitare de utilităţi publice (în cazul de faţă serviciul de alimentare cu apă şi de canalizare conform Legii nr. 241/2006), destinate satisfacerii nevoilor de interes public general ale utilizatorilor în aria de competenţă teritorială a unităţilor administrativ-teritoriale membre ale asociaţiei;

c) capitalul social al operatorului regional este deţinut integral de unităţi administrativ-teritoriale membre ale asociaţiei; participarea capitalului privat la capitalul operatorului regional este exclusă.

Procesul de regionalizare reprezentând baza pentru crearea operatorului regional (ROC) este un element crucial în realizarea obiectivelor de investiţii pentru reînnoirea, extinderea, exploatarea şi întreţinerea sistemelor de alimentare cu apă şi de canalizare în vederea conformării acestui sector cu obiectivele aferente stabilite pentru 2015 şi 2018.

Înfiinţarea Asociaţiilor de Dezvoltare Intercomunitară, a operatorilor regionali şi implicit delegarea gestiunii serviciilor de alimentare cu apă şi de canalizare către aceştia constituie un proces esenţial pentru asigurarea respectării in termenii stabiliti a Tratatul de Aderare la Uniunea Europeană şi de asemenea pentru dezvoltarea capacităţii de absorbţie a fondurilor şi de implementare a viitoarelor proiecte de investiţii.

În iulie 2007 s-a infinţat operatorul regional SC AQUATIM SA prin reorganizarea regiei autonome în societate comercială, având ca acţionari Timişoara, jud Timiş, Jimbolia şi Deta. Pentru accesarea fondurilor de coeziune Ministerul Mediului a impus folosirea unui Act constitutiv cadru pentru operatorul regional, motiv pentru care a fost nevoie de act adiţional la Actul Constitutiv al SC AQUATIM SA. De asemenea actul aditional aduce modificari la actionaratul SC AQUATIM SA, in sensul că următoarele localităţi: Sânnicolau Mare, Ciacova, Gătaia, Buziaş, Rtecaş, Făget, Ghiroda şi Săcălaz vor participa la capitalul social al societăţii comerciale.

În martie 2008 s-a înfiinţat Asociaţia de Dezvoltare Intercomunitară Timis având ca asociaţi 42 de localităţi şi jud. Timiş. Prin HG855/2008 s-a impus un Act Constitutiv cadru şi un Statut cadru pentru Asociaţiile de Dezvoltare Intercomunitară şi personalizarea denumirii pe utilităţi. Asfel noua denumire este Asociaţia de Dezvoltare Intercomunitară Apă-Canal Timiş. De asemenea încă 16 localităţi şi-au manifestat dorinţa de a deveni asociaţi. Toate acestea au determinat modificarea Actului Constitutiv şi a Statutului Asociaţiei prin Acte Adiţionale. 

Cea de-a treia condiţie obligatorie pentru accesarea Fondurilor de Coeziune este existenţa Contractului de Delegare a gestiunii serviciului de alimentare cu apă şi de canalizare semnat de către SC AQUATIM SA şi Asociaţia de Dezvoltare Intercomunitară Apă-Canal Timiş în numele şi pe seama membrilor Asociaţiei. Pentru aceasta este nevoie de aprobarea lui împreună cu Anexele (Caietul de sarcini, Regulamentul de organizare şi funcţionare al serviciului, etc.) care fac parte din integrantă din Contractul de Delegare în toate Consiliile Locale membre ale Asociaţiei. 

În concluzie, propunem aprobarea delegării gestiunii serviciilor publice de  alimentare cu apă şi de canalizare în Municipiul Timişoara, prin atribuire directă operatorului regional S.C. AQUATIM S.A. Timişoara. La momentul intrării în vigoare a noului act contract, vechiul contract de concesiune îşi încetează efectele juridice.

